Store udfordringer med dårligt vejr får byens nye samlingspunkt på havnen, Øboderne, til at lukke ned efter kun halvanden måned. Nyt og forbedret koncept på vej, lover arrangørerne.

Annonce

Et kæmpe marked på havnen med op til 100 boder, loppemarked, musik, morgenyoga og øl og vin under den åbne himmel, vakte stor begejstring i Aarhus.

Ved åbningen af Øboderne 25. juni vrimlede det med glade gæster. Nu er det slut. Arkivfoto: Jens Thaysen

Men at få byens nye samlingspunkt, Øboderne, ud af starthullerne skulle vise sig at være noget mere vanskeligt, end arrangørerne havde forudset.

Først røg muligheden for at bruge den oprindelige lokation ved pier 2 på havnen, så der skulle en venlig håndsrækning fra Navitas til, før markedet kunne komme i gang.

Dernæst var den århusianske sommer slet ikke samarbejdsvillig.

Derfor er det nu slut med Øboderne på havnen ved Navitas, som åbnede første gang lørdag 25. juni.

Lejemålet med Navitas er udløbet, og i stedet for at fortsætte nogle måneder endnu, lukker man ned og evaluerer på projektet.

»Det har været nogle begivenhedsrige uger. Det positive var, at vi kom ud over rampen og fik startet op. Det negative var, at vi var ramt af utroligt dårligt vejr i juli, som lagde en dæmper på det hele,« siger projektleder hos Øboderne, Christian Willesen.

Han erkender, at man ikke havde brugt nok kræfter på at tænke i en plan b.